Moskva 24. novembra 2019 (HSP/Foto:Screenshot YouTube)
Bolo odhalené ďalšie "kremeľské tajomstvo". Mnohí politici, analytici, médiá a, prirodzene, tisíce ľudí nielen v Rusku, ale aj v mnohých štátoch sa snažili nájsť odpoveď na zdanlivo jednoduchú otázku: "Ako sa Vladimír Putin stal prezidentom Ruska – prečo práve Putin?" Čiastočne si na to posvietil zať prvého ruského prezidenta Borisa Jeľcina, vtedajší jeho poradca a šéf jeho administrácie a navyše súčasný poradca prezidenta Vladimíra Putina – Valentín Jumašev
"Jeľcin sa domnieval, že generácia ľudí, ktorí v roku 1991 mali 45-50 rokov, mali odísť. Bol presvedčený, že Rusko nemali riadiť ľudia, ktorí "so sebou priniesli príliš veľa zo sovietskeho obdobia," vysvetlil Jumašev v rozhovore s novinárom a politickým komentátorom Vladimírom Poznerom. Jumašev prezradil, že Jeľcin považoval Putina za človeka, ktorý bude pokračovať v jeho liberálnych reformách a rozvoji trhového hospodárstva. Povedal to počas relácie, ktorú spoločnosť "Jeľvyn – Centrum" zverejnila na svojom YouTube kanále.
Valentín Jumašev, ktorý bol poradcom Jeľcina a už takmer 20 rokov je aj poradcom súčasného prezidenta, pripomenul, že Vladimír Putin v tom období pôsobil vo funkcii riaditeľa Federálnej služby bezpečnosti, keď v auguste 1999 vystriedal Sergeja Stepašina vo funkcii ruského premiéra. Iba o 5 mesiacov neskôr už bol poverený dočasným vykonávaním funkcie prezidenta – po tom, ako Boris Jeľcin sa predčasne vzdal svojej funkcie 31. decembra 1999. Valentín Jumašev dodal, že do funkcie prezidenta Ruska bol Vladimír Putin oficiálne zvolený v marci 2000.
"Jeľcin uvidel v Putinovi človeka, ktorý bude pokračovať v jeho liberálnych reformách. Pre Jeľcina bolo dôležité, že Putin patrí k inej generácii: hovoril, že nemôže ponechať Rusko na ľudí, ktorí vládli za sovietskych čias," zdôraznil Jumašev. Vysvetlil, že Jeľcin veľký dôraz kládol na charakter a osobné vlastnosti človeka, ktorý ho nahradí. "V Putinovi odhalil človeka, ktorý má chrbtovú kosť a ktorý dokáže prijímať správne rozhodnutia a bude dostatočne silný, aby dokázal presadiť nové reformy," dodal Jumašev.
Vysvetlil, prečo Jeľcin podal demisiu polroka pred prezidentskými voľbami: "Chcel, aby Putin mal náskok pred Primakovom a Lužkovom, aby mal možnosť vyhrať voľby a dokonca aby mal takmer garantované, že prezidentské voľby vyhrá," podčiarkol. Porozprával o tom, že pre Jeľcina bolo veľmi ťažko rozhodnúť sa a podať demisiu, ale myslel si, že je to jedine správne riešenie. "Neviete si predstaviť, akú perfektnú náladu mal 31. decembra 1999 – v jeden z najťažších dní v jeho živote," podotkol Jumašev.
V tejto súvislosti ruské média pripomenuli, že aj samotný Vladimír Putin konečne prehovoril o udalostiach spred takmer 20 rokov a o tom, prečo sa rozhodol stať prezidentom Ruska. Počas júnovej televíznej "Priamej linky" Vladimír Putin prezradil, že to bolo preňho mimoriadne ťažké rozhodnutie, pretože si myslel, že ešte nebol pripravený na to, aby vykonával takú funkciu, ale je presvedčený, že sa rozhodol správne, keď prijal návrh Borisa Jeľcina a vystriedal ho v prezidentskom kresle. Podčiarkol, že to bolo veľmi ťažké rozhodnutie, ale urobil správne, že sa nezľakol a necúvol.
Eugen Rusnák